**1 Ioan – llythyr am gariad.**

**1 Ioan 2 (15 - 17)**

**Peidiwch caru'r byd a'i bethau**

*15 Peidiwch caru'r byd a'i bethau. Os dych chi'n caru'r byd, allwch chi ddim bod yn caru'r Tad hefyd. 16 Y cwbl mae'r byd yn ei gynnig ydy blys am bleserau corfforol, chwant am bethau materol, a brolio am beth sydd gynnon ni a beth dyn ni wedi'i gyflawni. O'r byd mae pethau felly'n dod, ddim oddi wrth y Tad. 17 Mae'r byd hwn a'i chwantau yn dod i ben, ond mae'r sawl sy'n gwneud beth mae Duw eisiau yn byw am byth.*

...........

Adnod 15: Ydy Cristnogion i fod i gasáu'r byd naturiol sydd o’u cwmpas? Na, Duw greodd y byd ac mae popeth ynddo i’w barchu ac i’w fwynhau. Y ‘byd’ o dan sylw ydy’r dylanwadau gwael sy’n tynnu pobl i ffwrdd oddi wrth Dduw. Yn aml iawn mae beth sy’n ‘dda’ yng ngolwg y ‘byd’ yn wael neu’n ddrwg yng ngolwg Duw. Mae’n rhaid i bobl benderfynu ble mae eu blaenoriaethau ac i bwy maen nhw am ufuddhau.

*Y math o grefydd mae Duw y Tad yn ei ystyried yn bur ac yn ddilys ydy'r grefydd sy'n gofalu am blant amddifad a gwragedd gweddwon sy'n dioddef,* ***ac sy'n gwrthod dylanwad y byd.*** *(Iago 1: 27)*

Adnod 16: Rhoddodd Ioan restr o’r hyn mae’r ‘byd’ yn gynnig,

1. *blys (lust /desire) am bleserau corfforol,*
2. *chwant am bethau materol*
3. *brolio (to boast/to brag) am beth sydd gynnon ni*
4. *brolio am beth dyn ni wedi'i gyflawni.*

Mae ganddon ni Twitter, Facebook, Instagram, Youtube, Snapchat, Netflix ayb - felly mae’r holl bethau sydd gan y ‘byd’ i’w gynnig yn cael eu chwifio o flaen ein hwynebau ni bob awr o bob dydd. Ond yng ngolwg Duw dydyn nhw ddim yn bethau da. Dros dro yn unig mae’r cyfoeth yn para a dim ond am ychydig iawn mae’r ‘pleserau’ yn bodloni pobl.

Adnod 17: Mae’r adnod yma eithaf ysgytwol! Beth am stopio a meddwl o ddifri am beth sy o’n blaen ni?

Bwriad Ioan wrth sgwennu’r llythyr yma oedd helpu’r Cristnogion cyntaf (a Christnogion yr 21ganrif) i garu Duw a chael pleser o brofi cariad Duw yn eu bywydau. Doedd o ddim eisiau iddyn nhw grwydro a cholli golwg ar Iesu a’r cwbl oedd e wedi ei gyflawni. Ei rybudd oedd,

‘*Os dych chi'n caru'r byd,* ***allwch chi ddim bod yn caru'r Tad hefyd.***

**Meddwl mwy**

**1 Thesaloniaid 4: 3-8 –** pleserau corfforol?

**Mathew 6: 19-21, 24** – Agwedd tuag at ‘bethau materol’.

**1 Corinthiaid 1: 29 / 1 Corinthiaid 13:4** – Meddwl mwy am frolio!